CELEX: 32019R1139
Language: lv
Date: 2019-07-03 00:00:00
Title: Komisijas Īstenošanas regula (ES) 2019/1139 (2019. gada 3. jūlijs), ar ko attiecībā uz dzīvnieku izcelsmes pārtikas oficiālajām kontrolēm saistībā ar pārtikas aprites informācijas prasībām un prasībām attiecībā uz zvejniecības produktiem un ar atsauci uz atzītām testēšanas metodēm jūras biotoksīniem un uz testēšanas metodēm svaigpienam un termiski apstrādātam govs pienam groza Regulu (EK) Nr. 2074/2005 (Dokuments attiecas uz EEZ.)

4.7.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 180/12
               
            
         KOMISIJAS ĪSTENOŠANAS REGULA (ES) 2019/1139
         (2019. gada 3. jūlijs),
         ar ko attiecībā uz dzīvnieku izcelsmes pārtikas oficiālajām kontrolēm saistībā ar pārtikas aprites informācijas prasībām un prasībām attiecībā uz zvejniecības produktiem un ar atsauci uz atzītām testēšanas metodēm jūras biotoksīniem un uz testēšanas metodēm svaigpienam un termiski apstrādātam govs pienam groza Regulu (EK) Nr. 2074/2005
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2017. gada 15. marta Regulu (ES) 2017/625 par oficiālajām kontrolēm un citām oficiālajām darbībām, kuras veic, lai nodrošinātu, ka tiek piemēroti pārtikas un barības aprites tiesību akti, noteikumi par dzīvnieku veselību un labturību, augu veselību un augu aizsardzības līdzekļiem, un ar ko groza Eiropas Parlamenta un Padomes Regulas (EK) Nr. 999/2001, (EK) Nr. 396/2005, (EK) Nr. 1069/2009, (EK) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 un (ES) 2016/2031, Padomes Regulas (EK) Nr. 1/2005 un (EK) Nr. 1099/2009 un Padomes Direktīvas 98/58/EK, 1999/74/EK, 2007/43/EK, 2008/119/EK un 2008/120/EK un atceļ Eiropas Parlamenta un Padomes Regulas (EK) Nr. 854/2004 un (EK) Nr. 882/2004, Padomes Direktīvas 89/608/EEK, 89/662/EEK, 90/425/EEK, 91/496/EEK, 96/23/EK, 96/93/EK un 97/78/EK un Padomes Lēmumu 92/438/EEK (Oficiālo kontroļu regula) (1),un jo īpaši tās 18. panta 8. punkta pirmās daļas f) apakšpunktu,
         pēc apspriešanās ar Augu, dzīvnieku, pārtikas aprites un dzīvnieku barības pastāvīgo komiteju,
         tā kā:
         
                     (1)
                  
                  
                     Regula (ES) 2017/625 nosaka noteikumus par oficiālajām kontrolēm un citām oficiālām darbībām, ko dalībvalstu kompetentās iestādes veic, lai pārbaudītu atbilstību Savienības tiesību aktiem, cita starpā attiecībā uz pārtikas nekaitīgumu visos ražošanas, pārstrādes un izplatīšanas posmos. Konkrētāk, tā paredz oficiālas kontroles attiecībā uz lietošanai pārtikā paredzētiem dzīvnieku izcelsmes produktiem.
                  
               
                     (2)
                  
                  
                     Komisijas Regulā (EK) Nr. 2074/2005 (2) ir noteikti ieviešanas pasākumi noteiktiem produktiem cita starpā saskaņā ar Eiropas Parlamenta un Padomes Regulu (EK) Nr. 853/2004 (3). Tie ietver dzīvas gliemenes, svaigpienu un termiski apstrādātu govs pienu.
                  
               
                     (3)
                  
                  
                     Ar Komisijas Īstenošanas regulu (ES) 2019/627 (4) groza Regulu (EK) Nr. 2074/2005 attiecībā uz oficiālajām kontrolēm. Minētā regula nosaka, ka attiecībā uz pārtikas aprites informācijas prasībām svītro Regulas (EK) Nr. 2074/2005 I pielikuma II sadaļu un papildinājumu un ka attiecībā uz prasībām par zvejniecības produktiem svītro Regulas (EK) Nr. 2074/2005 II pielikuma II sadaļu.
                  
               
                     (4)
                  
                  
                     Regulā (EK) Nr. 853/2004 prasīts, lai kautuves operators pieprasītu, saņemtu un pārbaudītu pārtikas aprites informāciju par visiem dzīvniekiem, kas nav medījamie dzīvnieki un kas nosūtīti vai ko plāno nosūtīt uz kautuvi, un tai atbilstoši rīkotos. Turklāt tiem jāpārliecinās, vai pārtikas aprites informācija sniedz visus nepieciešamos datus, kas tiek pieprasīti saskaņā ar Regulu (EK) Nr. 853/2004.
                  
               
                     (5)
                  
                  
                     Regulā (EK) Nr. 853/2004 noteiktas prasības, kas regulē pārbaudes attiecībā uz parazītiem, kuras jāizdara, veicot darbības ar zvejniecības produktiem krastā un uz kuģiem. Saskaņā ar Regulas (EK) Nr. 853/2004 III pielikuma VIII sadaļas V nodaļas D daļas noteikumiem pārtikas apritē iesaistīto tirgus dalībnieku ziņā ir zvejniecības produktu pašu pārbaudes jebkurā ražošanas stadijā, lai zivis, kuras acīmredzami ir invadētas ar parazītiem, nenonāktu lietošanai pārtikā. Sīki izstrādātu vizuālās inspekcijas noteikumu pieņemšana prasa definēt jēdzienus “redzami parazīti” un “vizuālā inspekcija”, kā arī jānosaka novērošanas veids un biežums.
                  
               
                     (6)
                  
                  
                     Īstenošanas regulā (ES) 2019/627 noteikti noteikumi par vienotu praktisko kārtību oficiālo kontroļu veikšanai attiecībā uz dzīvnieku izcelsmes pārtiku. Minētās regulas V pielikumā ir noteiktas tādas atzītas testēšanas metodes jūras biotoksīnu atklāšanai dzīvās gliemenēs, kas kompetentajām iestādēm jāizmanto oficiālo kontroļu vajadzībām. Turklāt minētās regulas III pielikumā ir noteiktas attiecībā uz svaigpienu un termiski apstrādātu govs pienu atzītās testēšanas metodes, kas kompetentajām iestādēm jāizmanto oficiālo kontroļu vajadzībām. Regulā (EK) Nr. 853/2004 noteikts, ka pārtikas apritē iesaistītajiem tirgus dalībniekiem ir jāveic pašu pārbaudes visos ražošanas posmos, lai nodrošinātu, ka dzīvas gliemenes, svaigpiens un termiski apstrādāts govs piens atbilst dzīvnieku izcelsmes pārtikas higiēnas noteikumiem, kas noteikti minētajā regulā. Lai attiecībā uz pārtikas nekaitīgumu nodrošinātu augstu patērētāju tiesību aizsardzības līmeni, Regulā (EK) Nr. 2074/2005 būtu jāiekļauj prasība pārtikas apritē iesaistītajiem tirgus dalībniekiem izmantot tādas pašas atzītās testēšanas metodes jūras biotoksīnu atklāšanai un svaigpiena un termiski apstrādāta govs piena testēšanas metodes, kas kompetentajām iestādēm jāizmanto saskaņā ar Īstenošanas regulu (ES) 2019/627.
                  
               
                     (7)
                  
                  
                     Tāpēc Regula (EK) Nr. 2074/2005 būtu attiecīgi jāgroza.
                  
               
                     (8)
                  
                  
                     Tā kā Regulu (ES) 2017/625 piemēro no 2019. gada 14. decembra, arī šī regula būtu jāpiemēro no minētā datuma.
                  
               
                     (9)
                  
                  
                     Šajā regulā noteiktie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
                  
               IR PIEŅĒMUSI ŠO REGULU.
         
            1. pants
            Regulu (EK) Nr. 2074/2005 groza šādi:
            
                        1)
                     
                     
                        regulas 1. pantu aizstāj ar šādu:
                        
                           “1. pants
                           Pārtikas aprites informācijas prasības Regulas (EK) Nr. 853/2004 mērķiem
                           Pārtikas aprites informācijas prasības, kas minēta Regulas (EK) Nr. 853/2004 II pielikuma III sadaļā, ir noteikta šīs regulas I pielikumā.”;
                        
                     
                  
                        2)
                     
                     
                        regulas 2. pantu aizstāj ar šādu:
                        
                           “2. pants
                           Prasības attiecībā uz zvejniecības produktiem Regulas (EK) Nr. 853/2004 mērķiem
                           Prasības attiecībā uz zvejniecības produktiem atbilstoši Regulas (EK) Nr. 853/2004 11. panta 9. punktam ir noteiktas šīs regulas II pielikumā.”;
                        
                     
                  
                        3)
                     
                     
                        regulas 3. pantu aizstāj ar šādu:
                        
                           “3. pants
                           Atzītas testēšanas metodes jūras biotoksīniem Regulas (EK) Nr. 853/2004 mērķiem
                           Atzītas testēšanas metodes jūras biotoksīnu atklāšanai, atbilstoši Regulas (EK) Nr. 853/2004 11. panta 4. punktam, ir noteiktas šīs Īstenošanas regulas (ES) 2019/627 V pielikumā.”;
                        
                     
                  
                        4)
                     
                     
                        regulas 6.a pantu aizstāj ar šādu:
                        
                           “6.a pants
                           Testēšanas metodes svaigpienam un termiski apstrādātam govs pienam
                           Pārtikas apritē iesaistītie tirgus dalībnieki izmanto Īstenošanas regulas (ES) 2019/627 III pielikumā izklāstītās analītiskās metodes, lai pārbaudītu atbilstību ierobežojumiem, kas izklāstīti Regulas (EK) Nr. 853/2004 III pielikuma IX sadaļas I nodaļas III daļā, un lai nodrošinātu atbilstīgu pasterizācijas procesa piemērošanu piena produktiem, kā noteikts minētās regulas III pielikuma IX sadaļas II nodaļas II daļā.”
                        
                     
                  
         
            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2019. gada 14. decembra.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 3. jūlijā
            
               
                  Komisijas vārdā –
               
               
                  priekšsēdētājs
               
               Jean-Claude JUNCKER
            
         
         
            (1)  OV L 95, 7.4.2017., 1. lpp.
         
         
            (2)  Komisijas 2005. gada 5. decembra Regula (EK) Nr. 2074/2005, ar ko nosaka ieviešanas pasākumus noteiktiem produktiem saskaņā ar Regulu (EK) Nr. 853/2004 un oficiālās kontroles organizēšanu saskaņā ar Regulu (EK) Nr. 854/2004 un (EK) Nr. 882/2004, izņēmumus Regulai (EK) Nr. 852/2004 un groza Regulu (EK) Nr. 853/2004 un (EK) Nr. 854/2004 (OV L 338, 22.12.2005., 27. lpp.).
         
            (3)  Eiropas Parlamenta un Padomes 2004. gada 29. aprīļa Regula (EK) Nr. 853/2004, ar ko nosaka īpašus higiēnas noteikumus attiecībā uz dzīvnieku izcelsmes pārtiku (OV L 139, 30.4.2004., 55. lpp.).
         
            (4)  Komisijas 2019. gada 15. marta Īstenošanas regula (ES) 2019/627, ar ko nosaka vienotu praktisku kārtību lietošanai pārtikā paredzētu dzīvnieku izcelsmes produktu oficiālo kontroļu veikšanai saskaņā ar Eiropas Parlamenta un Padomes Regulu (ES) 2017/625 un attiecībā uz oficiālajām kontrolēm groza Komisijas Regulu (EK) Nr. 2074/2005 (OV L 131, 17.5.2019., 51. lpp.).